જો તમે ‘સાયબર સફર’ના જૂના સહયાત્રી હશો તો તમે જાણતા જ હશો કે આ બધી જ સર્વિસ વિશે અગાઉ આપણે વિગતવાર જાણી લીધું છે. હવે ગૂગલની જ મદદથી, તેનાં વિવિધ પાસાં નવેસરથી જાણવા-સમજવાની તક મળી રહી છે. ગૂગલના મતે આ એસાઇન્મેન્ટ્સ એ રીતે ડિઝાઇન થયેલાં છે કે તેમાં ભાગ લેનારા લોકો ઇન્ટરનેટ સ્માર્ટ, ઇન્ટરનેટ એલર્ટ, ઇન્ટરનેટ સ્ટ્રોંગ, ઇન્ટરનેટ કાઇન્ડ અને ઇન્ટરનેટ બ્રેવ પણ બનશે! દેખીતું છે કે ગૂગલ તેની પોતાની વિવિધ પ્રોડક્ટ્સ વિશે વિદ્યાર્થીઓમાં વધુ સમજ કેળવાય, લોકો તેના વિશે જાણે અને તેનો વધુ ઉપયોગ કરતા થાય એ માટે આ પ્રવૃત્તિ યોજી રહી છે, પણ આ આખી વાતને એક પબ્લિસિટી સ્ટંટ ગણીને બાજુએ મૂકવી એ એક અભિગમ થયો અને તેમાં ઉત્સાહભેર ભાગ લઈ આજે અને આવતી કાલે જેના વિના બિલકુલ ચાલવાનું નથી એવી વિવિધ સર્વિસીઝ વિશે પોતાનાં બાળકો સાથે વધુ સમજ કેળવવી એ બીજો અભિગમ થયો. તમે કયા રસ્તે ચાલવા માગો છો એ તમારે નક્કી કરવાનું.